Document ID: 32002R2150

Eiropas Parlamenta un padomes Regula (EK) Nr. 2150/2002
(2002. gada 25. novembris)
par statistiku attiecībā uz atkritumiem
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. pantu,
ņemot vērā Komisijas priekšlikumus [1],
ņemot vērā Ekonomikas un sociālo lietu komitejas atzinumu [2],
rīkojoties saskaņā ar Līguma 251. pantā noteikto procedūru [3],
tā kā:
(1) Kopienai nepieciešama regulāra Kopienas mēroga statistika par atkritumu rašanos un apsaimniekošanu uzņēmumos un privātās saimniecībās, lai uzraudzītu politikas atkritumu jomā īstenošanu. Tas rada pamatu, lai uzraudzītu, vai tiek ievēroti pārstrādes un drošas apglabāšanas kāpināšanas principi. Tomēr joprojām ir vajadzīgi statistikas dokumenti, lai novērtētu, vai tiek ievērots atkritumu veidošanās novēršanas princips, kā arī lai radītu saikni starp datiem par atkritumu rašanos un pasaules, valstu un reģiona mēroga resursu izmantošanas uzskaiti.
(2) Nepieciešams definēt atkritumu un atkritumu apsaimniekošanas terminus, lai nodrošinātu atkritumu statistikas rezultātu salīdzināmību.
(3) Kopienas politikas atkritumu jomā rezultātā izveidots principu kopums, kas jāievēro saimnieciskām vienībām, kurās rodas atkritumi, kā arī veicot atkritumu apsaimniekošanu; Tādēļ nepieciešams veikt atkritumu uzraudzību dažādos atkritumu rašanās, savākšanas, pārstrādes un apglabāšanas posmos.
(4) Padomes Regula (EK) Nr. 322/97 (1997. gada 17. februāris) par Kopienas statistiku [4].
(5) Lai nodrošinātu salīdzināmus rezultātus, statistika attiecībā uz atkritumiem jāveido atbilstoši noteiktam iedalījumam, atbilstošā formā un noteiktā laika posmā pēc izpētes gada beigām.
(6) Tā kā ierosinātā pasākuma mērķi, proti, radīt struktūru Kopienas statistikas izveidei par atkritumu rašanos, pārstrādi un apglabāšanu, nevar pienācīgi sasniegt dalībvalstu spēkiem, jo ir nepieciešams definēt atkritumu apraksta un atkritumu apsaimniekošanas terminus tā, lai nodrošinātu dalībvalstu sniegtās statistikas salīdzināmību, un tādēļ to var labāk izdarīt Kopienas līmenī, Kopiena var veikt pasākumus saskaņā ar subsidiaritātes principu, kā noteikts Līguma 5. pantā. Saskaņā ar minētajā pantā noteikto proporcionalitātes principu šī regula paredz tikai to, kas ir vajadzīgs piedāvātā pasākuma mērķu sasniegšanai.
(7) Dalībvalstīm var būt nepieciešams pārejas periods, lai izveidotu statistiku atkritumu jomā par visām vai dažām saimnieciskajām darbībām, kas ietvertas NACE REV 1 A, B un G līdz Q iedaļās, kuras izveidotas ar Padomes Regulu (EEK) Nr. 3037/90 (1990. gada 9. oktobris) par saimniecisko darbību statistisko klasifikāciju Eiropas Kopienā [5], un attiecībā uz kurām valstu statistikas sistēmām nepieciešama apjomīga pielāgošana.
(8) Šīs regulas ieviešanai vajadzīgie pasākumi jāparedz saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [6].
(9) Komisija ir apspriedusies ar Statistikas programmu komiteju,
IR PIEŅĒMUŠI ŠO REGULU.
1. pants
Mērķis
1. Šīs regulas mērķis ir radīt sistēmu Kopienas statistikas izveidei par atkritumu rašanos, reģenerāciju un apglabāšanu.
2. Dalībvalstis un Komisija atbilstoši to kompetences jomai izveido Kopienas statistiku par atkritumu rašanos, reģenerāciju un apglabāšanu, izņemot par radioaktīvajiem atkritumiem, uz kuriem jau attiecas citi tiesību akti.
3. Šī statistika attiecas uz šādām jomām:
a) atkritumu rašanās saskaņā ar I pielikumu;
b) atkritumu reģenerācija un apglabāšana saskaņā ar II pielikumu;
c) pēc eksperimentāliem pētījumiem saskaņā ar 5. pantu: atkritumu imports un eksports, par kuru netiek vākti dati saskaņā ar Padomes Regulu (EEK) Nr. 259/93 (1993. gada 1. februāris) par uzraudzību un kontroli attiecībā uz atkritumu pārvadājumiem Eiropas Kopienā, ievešanu tajā un izvešanu no tās [7], saskaņā ar III pielikumu.
4. Apkopojot statistiku, dalībvalstis un Komisija ievēro galvenokārt vielu statistikas nomenklatūru, kā norādīts III pielikumā.
5. Komisija saskaņā ar 7. panta 2. punktā paredzēto procedūru izveido atbilstības tabulu starp III pielikumā ietverto statistikas nomenklatūru un atkritumu sarakstu, kas izveidots ar Komisijas Lēmumu 2000/532/EK [8].
2. pants
Definīcijas
Šajā regulā:
a) "atkritumi" ir jebkura viela vai priekšmets atbilstoši definīcijai 1. panta a) punktā Padomes Direktīvā 75/442/EEK (1975. gada 15. jūlijs) par atkritumiem [9];
b) "atsevišķi savāktas atkritumu daļas" ir sadzīves un līdzīgi atkritumi, kurus homogēnās daļās izlases veidā savāc komunālo pakalpojumu dienesti, bezpeļņas organizācijas un privāti uzņēmumi, kas darbojas organizētās atkritumu savākšanas jomā;
c) terminam "otrreizējā pārstrāde" ir tāda pati nozīme kā definīcijā, kas ietverta 3. panta 7. punktā Eiropas Parlamenta un Padomes Direktīvā 94/62/EK (1994. gada 20. decembris) par iepakojumu un izlietoto iepakojumu [10];
d) "reģenerācija" ir jebkuras darbības, kas minētas Direktīvas 75/442/EEK IIB pielikumā;
e) "apglabāšana" ir jebkuras darbības, kas minētas Direktīvas 75/442/EEK IIA pielikumā;
f) "reģenerācijas vai apglabāšanas iekārta" ir iekārta, kurai nepieciešama atļauja vai kura jāreģistrē saskaņā ar Direktīvas 75/442/EK 9., 10. vai 11. pantu;
g) "bīstamie atkritumi" ir jebkuri atkritumi atbilstoši definīcijai 1. panta 4. punktā Padomes Direktīvā 91/689/EEK (1991. gada 12. decembris) par bīstamajiem atkritumiem [11];
h) "nebīstamie atkritumi" ir atkritumi, uz kuriem neattiecas g) punkts;
i) "sadedzināšana" ir atkritumu termiska apstrāde sadedzināšanas iekārtās, kā definēts 3. panta 4. punktā Eiropas Parlamenta un Padomes Direktīvā 2000/76/EK (2000. gada 4. decembris) par atkritumu sadedzināšanu [12], vai līdzsadedzināšanas krāsnīs, kā definēts minētās direktīvas 3. panta 5. punktā;
j) "poligons" ir atkritumu apglabāšanas vieta, kā definēts 2. panta g) punktā Padomes Direktīvā 1999/31/EK (1999. gada 26. aprīlis) par atkritumu poligoniem [13];
k) "atkritumu sadedzināšanas iekārtu jauda" ir maksimālā atkritumu sadedzināšanas jauda, izteikta tonnās par gadu vai gigadžoulos;
l) "atkritumu otrreizējās pārstrādes iekārtu jauda" ir maksimālā atkritumu pārstrādes jauda, izteikta tonnās par gadu;
m) "poligonu jauda" ir poligonu atlikusī jauda (izpētes gada beigās) atkritumu apglabāšanai nākotnē, izmērīta kubikmetros;
n) "citu apglabāšanas iekārtu jauda" ir iekārtas atkritumu apglabāšanas jauda, izmērīta tonnās par gadu.
3. pants
Datu vākšana
1. Dalībvalstis, ievērojot kvalitātes un precizitātes nosacījumus, kas definēti saskaņā ar 7. panta 2. punktā paredzēto procedūru, iegūst datus, kas nepieciešami to raksturlielumu precizēšanai, kuri uzskaitīti I un II pielikumā, šādā veidā:
- no apsekojumiem,
- no administratīviem vai citiem avotiem, piemēram, no ziņošanas pienākumiem, kas noteikti saskaņā ar Kopienas tiesību aktiem par atkritumu apsaimniekošanu,
- ar statistiskā novērtējuma procedūrām, kas pamatojas uz paraugiem vai atkritumu statistikas novērtējumu, vai
- savienojot iepriekš minētos veidus.
Lai mazinātu ar datu sniegšanu radīto apgrūtinājumu, valstu iestādēm un Komisijai ir pieejami administratīvu datu avoti, ievērojot ierobežojumus un nosacījumus, ko noteikušas dalībvalstis un Komisija atbilstoši to kompetences jomai.
2. Lai mazinātu administratīvo apgrūtinājumu maziem uzņēmumiem, no apsekojumiem svītro uzņēmumus, kuros ir mazāk nekā desmit darbinieku, ja vien tajos nerodas ievērojams daudzums atkritumu.
3. Dalībvalstis sagatavo statistikas rezultātus, ievērojot iedalījumu, kas paredzēts I un II pielikumā.
4. Svītrošanai, kas minēta 2. punktā, jābūt atbilstošai I un II pielikuma 7. iedaļas 1. punktā minētajai piemērošanas jomai un kvalitātes mērķiem.
5. Dalībvalstis nosūta rezultātus, tostarp konfidenciālos datus, Eiropas Kopienu Statistikas birojam atbilstošā formā un noteiktā laika posmā pēc attiecīgo izpētes periodu beigām, kā noteikts I un II pielikumā.
6. Konfidenciālo datu apstrādi un šādu datu nosūtīšanu, kā paredzēts 5. punktā, veic saskaņā ar spēkā esošajiem Kopienas noteikumiem, kas attiecas uz statistikas datu konfidencialitāti.
4. pants
Pārejas periods
1. Pārejas perioda laikā Komisija pēc dalībvalsts pieprasījuma un saskaņā ar 7. panta 2. punktā paredzēto procedūru var piešķirt atkāpes no I un II pielikuma 5. iedaļas noteikumiem. Šis pārejas periods nedrīkst pārsniegt:
a) divus gadus pēc šīs regulas stāšanās spēkā attiecībā uz rezultātu apkopošanu par I pielikuma 8. iedaļas 1. punkta 1. apakšpunkta 16. pozīciju (pakalpojumu darbības) un II pielikuma 8. iedaļas 2. punktu;
b) trīs gadus pēc šīs regulas stāšanās spēkā attiecībā uz rezultātu apkopošanu par I pielikuma 8. iedaļas 1. punkta 1. apakšpunkta 1. pozīciju (lauksaimniecība, medniecība un mežsaimniecība) un 2. pozīciju (zvejniecība).
2. Atkāpes, kas minētas 1. punktā, atsevišķām dalībvalstīm var piešķirt vienīgi attiecībā uz datiem par pirmo pārskata gadu.
3. Komisija izstrādā programmu eksperimentāliem pētījumiem, kas dalībvalstīm jāveic par atkritumiem no saimnieciskām darbībām, kuras minētas 1. punkta b) apakšpunktā. Eksperimentālo pētījumu mērķis ir izstrādāt metodoloģiju, lai iegūtu pareizus datus, uz kuriem attiecas Kopienas statistikas principi, kā noteikts Regulas (EK) Nr. 322/97 10. pantā.
Komisija finansē eksperimentālo pētījumu veikšanas izmaksas līdz 100 % apmērā. Pamatojoties uz eksperimentālo pētījumu secinājumiem, Komisija nosaka nepieciešamos īstenošanas pasākumus saskaņā ar 7. panta 2. punktā paredzēto procedūru.
5. pants
Atkritumu imports un eksports
1. Komisija izstrādā programmu eksperimentāliem pētījumiem, kas jāveic dalībvalstīm par atkritumu importu un eksportu. Eksperimentālo pētījumu mērķis ir izstrādāt metodoloģiju pareizu datu iegūšanai, uz kuriem attiecas Kopienas statistikas principi, kā noteikts Regulas (EK) Nr. 322/97 10. pantā.
2. Komisijas eksperimentālo pētījumu programma, ņemot vērā ziņošanas pienākumus saskaņā ar Regulu (EEK) Nr. 259/93, atbilst I un II pielikuma saturam, jo īpaši par aspektiem, kas attiecas uz atkritumu apjomu un piemērošanas jomu, atkritumu kategorijām atkritumu klasificēšanai, izpētes gadiem un regularitāti.
3. Komisija finansē eksperimentālo pētījumu veikšanas izmaksas līdz 100 % apmērā.
4. Pamatojoties uz eksperimentālo pētījumu secinājumiem, Komisija informē Eiropas Parlamentu un Padomi par iespējām apkopot statistiku par darbībām un raksturlielumiem, par kuriem veikti eksperimentālie pētījumi attiecībā uz atkritumu importu un eksportu. Komisija nosaka nepieciešamos izpildes pasākumus saskaņā ar 7. panta 2. punktā paredzēto procedūru.
5. Eksperimentālos pētījumus veic, ilgākais, trīs gadu laikā pēc šīs regulas stāšanās spēkā.
6. pants
Īstenošanas pasākumi
Pasākumus, kas vajadzīgi šīs regulas īstenošanai, nosaka saskaņā ar 7. panta 2. punktā paredzēto procedūru. Tie ir pasākumi, lai:
a) pielāgotos ekonomikas un tehnikas attīstībai datu savākšanā un statistiskā apstrādē, kā arī rezultātu apstrādē un nosūtīšanā;
b) pielāgotu I, II un III pielikumā ietvertās specifikācijas;
c) sagatavotu rezultātus saskaņā ar 3. panta 2., 3. un 4. punktu, ņemot vērā dalībvalsts ekonomikas struktūru un tehniskos nosacījumus; šādi pasākumi var ļaut atsevišķām dalībvalstīm neziņot par dažām pozīcijām, kas ietvertas iedalījumā, ar nosacījumu, ka šādai neziņošanai ir ierobežota ietekme uz statistikas kvalitāti. Visos gadījumos, kad piešķirts atbrīvojums, apkopo kopējo atkritumu apjomu visām pozīcijām, kas ietvertas I pielikuma 2. iedaļas 1. punktā un 8. iedaļas 1. punktā;
d) definētu atbilstošus kvalitātes vērtēšanas kritērijus un kvalitātes ziņojumu saturu, kā minēts I un II pielikuma 7. iedaļā;
e) izveidotu atbilstošu formātu dalībvalstu rezultātu nosūtīšanai divu gadu laikā pēc šīs regulas stāšanās spēkā;
f) sastādītu sarakstu 4. pantā paredzēto pārejas periodu un atbrīvojumu piešķiršanai dalībvalstīm;
g) ieviestu 4. panta 3. punktā un 5. panta 1. punktā paredzēto eksperimentālo pētījumu rezultātus.
7. pants
Komitejas procedūra
1. Komisijai palīdz Statistikas programmu komiteja, kas izveidota ar Padomes Lēmumu 89/382/EEK, Euratom [14].
2. Ja ir norāde uz šo punktu, tad piemēro Lēmuma 1999/468/EK 5. un 7. pantu, ņemot vērā minētā lēmuma 8. panta noteikumus.
Lēmuma 1999/468/EK 5. panta 6. punktā paredzētais laika posms ir trīs mēneši.
3. Komiteja pieņem savu reglamentu.
4. Komisija nosūta Komitejai, kas izveidota ar Direktīvu 75/442/EEK, pasākumu projektus, kurus tā gatavojas iesniegt Statistikas programmu komitejai.
8. pants
Ziņojums
1. Komisija piecu gadu laikā pēc šīs regulas stāšanās spēkā un turpmāk ik pēc trim gadiem sniedz ziņojumu Eiropas Parlamentam un Padomei par statistiku, kas apkopota saskaņā ar šo regulu, un jo īpaši attiecībā uz tās kvalitāti un apgrūtinājumu uzņēmumiem.
2. Komisija divu gadu laikā pēc šīs regulas stāšanās spēkā iesniedz Eiropas Parlamentam un Padomei priekšlikumu, ar kuru atceļ ziņošanas pienākumu dublēšanos.
3. Komisija divu gadu laikā pēc šīs regulas stāšanās spēkā iesniedz Eiropas Parlamentam un Padomei ziņojumu par 4. panta 3. punktā un 5. panta 1. punktā minēto eksperimentālo pētījumu īstenošanas gaitu. Ja nepieciešams, tā ierosina pārskatīt eksperimentālos pētījumus, par ko lēmumu pieņem saskaņā ar 7. panta 2. punktā paredzēto procedūru.
9. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 25. novembrī

Labels: 12
3
19
20